**Ministru kabineta noteikumu projekta**

**„Grozījumi Ministru kabineta 2012.gada 10.jūlija noteikumos Nr.487 „Kārtība, kādā komersanti tiek iesaistīti ar brīvības atņemšanu notiesāto nodarbinātības organizēšanā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Latvijas Sodu izpildes kodeksa 56.14panta piekto daļu Ministru kabinets nosaka procedūru, kādā komersanti piesakās notiesāto nodarbināšanai, komersantu atlases kārtību, komersantu izvērtēšanas komisijas sastāvu, komersantu atlases kritērijus, lēmumu pieņemšanas kārtību un kārtību, kādā slēdzami sadarbības līgumi par notiesāto nodarbinātības organizēšanu. 2012.gada 14.jūlijā stājās spēkā Ministru kabineta 2012.gada 10.jūlija noteikumi Nr.487 „Kārtība, kādā komersanti tiek iesaistīti ar brīvības atņemšanu notiesāto nodarbinātības organizēšanā” (turpmāk – Noteikumi Nr.487). Atbilstoši Noteikumu Nr.487 3.punktam komersantu iesniegto piedāvājumu izvērtēšanas komisijas (turpmāk – komisija) sastāvā ir brīvības atņemšanas iestādes priekšnieks, brīvības atņemšanas iestādes amatpersonas, kas atbildīgas par notiesāto resocializācijas organizēšanu, nodrošinājumu un drošību, kā arī viena Ieslodzījuma vietu pārvaldes (turpmāk – Pārvalde) amatpersona, kas atbildīga par notiesāto resocializācijas organizēšanu. Komisija ir lemttiesīga, ja tās sēdē piedalās vismaz trīs komisijas locekļi. Savukārt Noteikumu Nr.487 4.punkts noteic, ka komisijas sēdi vada Pārvaldes amatpersona.Latvijā ir 11 ieslodzījuma vietas, savukārt Pārvaldē ir tikai divas par notiesāto resocializācijas organizēšanu atbildīgas amatpersonas. Līdz ar to šobrīd ir izveidojusies situācija, ka bieži vien minētajām amatpersonām fiziski nav iespējams piedalīties visu ieslodzījuma vietu komisijās.Ņemot vērā minēto, noteikumu projektā paredzēts noteikt, ka komisijā iekļauj Pārvaldes amatpersonu, konkrēti neparedzot, par kādu jomu tā ir atbildīga, un paredzot, ka minētās amatpersonas prombūtnes laikā komisijas sēdi vada brīvības atņemšanas iestādes priekšnieks. Turklāt noteikumu projektā paredzēts noteikt, ka komisijā iekļauj par notiesāto resocializāciju, nodrošinājumu un drošību atbildīgās personas, neparedzot, ka tās ir amatpersonas, jo jau šobrīd Pārvaldes Vecumnieku cietumā nav par notiesāto nodrošinājumu atbildīgās amatpersonas, bet ir par notiesāto nodrošinājumu atbildīgais darbinieks. Noteikumu Nr.487 7.punkts noteic, ka komisija izvērtē komersanta pieteikumu 10 darbdienu laikā no konkursa pieteikšanās termiņa beigām un pieņem lēmumu par izraudzīto komersantu. Taču tādu objektīvu iemeslu dēļ, kad komisija nav lemttiesīga komisijas locekļu prombūtnes dēļ (atrodas komandējumā, atvaļinājumā utt.) vai tehniski nav iespējams izmantot tīmekļa vietnes informācijas iegūšanai par komersanta tiesībām piedalīties konkursā, minēto termiņu nav iespējams ievērot. Līdz ar to noteikumu projektā paredzēts noteikt, ka komisija objektīvu iemeslu dēļ var komersanta pieteikuma izvērtēšanas termiņu pagarināt uz laiku ne ilgāku par vienu mēnesi no konkursa pieteikšanas termiņa beigām.Noteikumu Nr.487 11.punkts noteic, ka nodokļu administrācija pēc Pārvaldes pieprasījuma sniedz izziņu par to, vai komersantam ir nodokļu, nodevu vai citu obligāto maksājumu parādi valsts budžetā.Likuma „Par nodokļiem un nodevām” 18.panta pirmās daļas 8.punkts noteic, ka nodokļu administrācijas pienākums ir nodrošināt nodokļu (nodevu) iekasēšanas publiskumu, regulāri publicējot informāciju par atsevišķu nodokļu (nodevu) kopieņēmumiem, **un informācijas pieejamību par tiem nodokļu maksātājiem, kuriem Valsts ieņēmumu dienesta administrēto nodokļu (nodevu) parāda kopsumma pārsniedz 150 *euro***, izņemot nodokļu maksājumus, kuru maksāšanas termiņš saskaņā ar minētā likuma 24.panta pirmo un 1.3 daļu ir pagarināts, sadalīts termiņos, atlikts vai atkārtoti sadalīts termiņos. Informāciju par minētajiem parādniekiem iekļauj Valsts ieņēmumu dienesta administrēto nodokļu (nodevu) parādnieku datubāzē un tās pieejamību nodrošina, ievērojot minētā likuma 22.panta pirmās daļas 1.punktā un trešajā daļā minētos nosacījumus, kā arī aktualizē katru mēnesi septītajā un divdesmit sestajā datumā. Līdz ar to informāciju par komersanta nodokļu, nodevu vai citu obligāto maksājumu parādiem valsts budžetā ir iespējams iegūt komisijai, un Pārvaldei **nav jāpieprasa** nodokļu administrācijai sniegt izziņu par to, vai komersantam ir nodokļu, nodevu vai citu obligāto maksājumu parādi valsts budžetā. Lai nodrošinātu godprātīgo komersantu iesaistīšanu notiesāto nodarbinātības organizēšanā, kā arī nodrošinātu brīvības atņemšanas iestādes drošību Noteikumu projektā paredzēts noteikt gadījumus komersantu izslēgšanai no dalības konkursā, lai novērstu situāciju, ka konkursam varētu pieteikties: - komersanti, kuriem ir pasludināts maksātnespējas process, apturēta vai pārtraukta komersanta saimnieciskā darbība, uzsākta bankrota procedūra vai komersants tiek likvidēts;- komersants, kuram Latvijā vai valstī, kurā tas reģistrēts vai kurā atrodas tā juridiskā adrese, ir nodokļu parādi, tajā skaitā valsts sociālās apdrošināšanas obligāto iemaksu parādi, kas kopsummā kādā no valstīm pārsniedz 150 *euro*;- komersants vai tā valdes loceklis var apdraudēt brīvības atņemšanas iestādes drošību.Turklāt noteikumu projektā paredzēts noteikt, ka, lai pārbaudītu, vai komersants nav izslēdzams no dalības konkursā, komisija nepieciešamo informāciju pieteikuma atvēršanas dienā iegūst no Uzņēmumu reģistra, Valsts ieņēmumu dienesta un Sodu reģistra, bet, lai pārbaudītu, vai ārvalsts komersants nav izslēdzams no dalības konkursā, ārvalstī reģistrētajam komersantam (ja tas ir reģistrēts ārvalstī vai ārvalstī atrodas tā juridiskā adrese) pieteikumam jāpievieno izziņa, ka tam nav nodokļu parādi, tajā skaitā valsts sociālās apdrošināšanas obligāto iemaksu parādi, kas kopsummā kādā no valstīm pārsniedz 150 *euro*. Noteikumu projektā paredzēts noteikt, ka no Sodu reģistra komisija saņem ziņas par komersantu vai tā valdes locekli, kurš notiesāts par noziedzīgā nodarījuma izdarīšanu un sodāmība nav dzēsta*.* Komisija nepieciešamo informāciju iegūs, izmantojot datu pārraidi tiešsaistes režīmā.Katrā konkrētā gadījumā, piemērojot apstākļu individuālo izvērtējumu, Pārvalde noteiks, vai persona (komersants), kura izdarīja konkrēto noziedzīgu nodarījumu, var vai nevar apdraudēt konkrētās brīvības atņemšanas iestādes drošību.Noteikumu projektā paredzēts noteikt, ka no Valsts ieņēmumu dienesta komisija saņem ziņas, vai komersantam Latvijā ir nodokļu parādi, tajā skaitā valsts sociālās apdrošināšanas obligāto iemaksu parādi, kas kopsummā valstī pārsniedz 150 *euro*. Komisija nepieciešamo informāciju iegūs, izmantojot no Valsts ieņēmumu dienesta publiskā nodokļu parādnieku datubāzē pēdējās datu aktualizācijas datumā ievietotās informācijas.Saskaņā ar Noteikumu Nr.487 18.punktu brīvības atņemšanas iestādes administrācija un izraudzītais komersants noslēdz sadarbības līgumu 10 darbdienu laikā pēc komisijas lēmuma apstrīdēšanas termiņa beigām vai pēc šo noteikumu 14.1.apakšpunktā minētā lēmuma pieņemšanas.Lai paātrinātu konkursa norisi gadījumos, kad konkursam piesakās tikai viens komersants un komisija to atzīst par uzvarētāju, noteikumu projektā paredzēts noteikt, ka šajā gadījumā brīvības atņemšanas iestādes administrācija un izraudzītais komersants noslēdz sadarbības līgumu 14 darbdienu laikā pēc komisijas lēmuma pieņemšanas par konkursa uzvarētāju. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti. |
| 2. | Tiesiskā regulējuma ietekme uz tautsaimniecību un administratīvo slogu | Tiks ierobežotas to komersantu tiesības piedalīties konkursā, kuri atbildīs jaunoteiktajiem kritērijiem.Tiks samazināts administratīvais slogs Pārvaldei un Valsts ieņēmumu dienestam. Minētajām institūcijām nebūs nepieciešams pieprasīt un izsniegt rakstveida izziņas par komersanta nodokļu, nodevu vai citu obligāto maksājumu parādiem valsts budžetā, jo Pārvaldei un ieslodzījuma vietām minēto informāciju būs iespējams iegūt Valsts ieņēmumu dienesta administrēto nodokļu (nodevu) parādnieku datubāzē.Tiks palielināts administratīvais slogs komersantiem, kuri ir reģistrēti ārvalstī vai kuru juridiskā adrese atrodas ārvalstī, jo minētajiem komersantiem pieteikumam būs jāpievieno izziņa, ka tiem nav nodokļu parādu, tajā skaitā valsts sociālās apdrošināšanas obligāto iemaksu parādu, kas kopsummā kādā valstī pārsniedz 150 *euro*. Tomēr, tā kā līdz šim atlases konkursā šādi komersanti nav pieteikušies, nav sagaidāms, ka šai mērķgrupai izmaksas gada laikā pārsniegs 2000 *euro*.Ņemot vērā sākotnējās ietekmes novērtējuma ziņojuma (anotācijas) II sadaļas 3.punktā norādīto administratīvo izmaksu novērtējumu, administratīvās izmaksas naudas izteiksmē gada laikā Pārvaldei nepārsniegs 2000 *euro*. |
| 3. | Administratīvo izmaksu monetārs novērtējums | 9,62 x 5 x 1 x 4 = 192,40 *euro*, kur:*9,62 euro – vidējā Noteikumu projekta īstenošanā iesaistīta personāla stundas tarifa likme;**5 cilvēki - Noteikumu projekta īstenošanā iesaistīta personāla skaits;**1 stunda - laika patēriņš, kas nepieciešams, lai sagatavotu informāciju, kuras sniegšanu paredz Noteikumu projekts;**4 gadījumi – vidējais paredzamais gadījumu skaits gadā.* |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” (turpmāk – Noteikumi Nr.970) 7.4.1apakšpunktu sabiedrības pārstāvji ir aicināti līdzdarboties rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties Noteikumos Nr.970 noteiktajā kārtībā, publicējot paziņojumu par līdzdalības procesu Pārvaldes mājaslapas www.ievp.gov.lv sadaļā „Sabiedriskā līdzdalība”, Valsts kancelejas un Tieslietu ministrijas mājaslapā. Noteikumu projekta un tā sākotnējās ietekmes novērtējuma ziņojums (anotācija) ir publicēta Pārvaldes mājaslapas *www.ievp.gov.lv* sadaļā „Sabiedrības līdzdalība” līdz ar paziņojuma par līdzdalības iespējām tiesību akta izstrādes procesā izsludināšanu. |
| 2. | Sabiedrības līdzdalība projekta izstrādē | Noteikumu projekts un tā sākotnējās ietekmes izvērtējuma ziņojums (anotācija) 2015.gada 18.februārī tika ievietots Pārvaldes tīmekļa vietnē.  |
| 3. | Sabiedrības līdzdalības rezultāti | Sabiedrības komentāri, priekšlikumi vai iebildumi par noteikumu projektu līdz Pārvaldes mājaslapas *www.ievp.gov.lv* sadaļā „Sabiedriskā līdzdalība” publicētajā paziņojumā norādītajam datumam (2015.gada 5.martam) nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārvalde, Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz mainīt iestāžu funkcijas, izveidot jaunas institūcijas, likvidēt vai reorganizēt esošās institūcijas. |
| 3. | Cita informācija | Nav. |

*Anotācijas III, IV un V sadaļas – projekts šīs jomas neskar.*

Iesniedzējs:

tieslietu ministrs Dzintars Rasnačs

04.12.2015. 16:02

1419

N.Jarmilko

67290159; natalija.jarmilko@ievp.gov.lv